
Základná škola, Ihľany 127


Účinnosť od:  01.09.2026
Schválené:  Pedagogickou radou dňa 18.08.2026 a Radou školy dňa 09.09.2026
Riaditeľka Základnej školy, Ihľany 127 po predchádzajúcom prerokovaní v Rade školy pri Základnej škole  a v pedagogickej rade základnej školy v súlade s § 153 zákona č. 245/2008 Z.  z. o výchove a vzdelávaní (školský zákon) a o zmene a doplnení niektorých zákonov

v y d á v a

ŠKOLSKÝ  PORIADOK

(Prechodné obdobie pre 1. stupeň ZŠ)
Článok I

Úvodné ustanovenia

1. Školský poriadok upravuje vnútorný režim školy, práva a povinnosti žiakov, ich zákonných zástupcov a pravidlá správania sa v škole.

2. Tento poriadok rešpektuje zákon č. 245/2008 Z. z. (školský zákon), zákon č. 138/2019 Z. z. a Dodatok č. 5 k Štátnemu vzdelávaciemu programu pre základné vzdelávanie.

3. Organizácia vyučovania a hodnotenia na 1. stupni sa riadi duálnym režimom:

1. ročník: Podľa nového kurikula (zavedeného Dodatkom č. 5).

2. – 4. ročník: Podľa pôvodného Školského vzdelávacieho programu (ŠkVP).

Článok I

Organizácia školského roka

a) Školský  rok sa začína 1. septembra a končí sa 31. augusta nasledujúceho kalendárneho roka. 

b) Školský rok sa člení na obdobie školského vyučovania, po ktorého skončení nasleduje obdobie školských prázdnin, školské prázdniny môžu byť aj v období školského vyučovania. 

c) Obdobie školského vyučovania sa končí 30. júna príslušného kalendárneho roka, po ňom nasledujúce obdobie školských prázdnin, ktoré sa končí 31. augusta príslušného kalendárneho roka. 

d) Obdobie školského vyučovania sa člení na školské polroky. Prvý školský polrok sa končí 31. januára príslušného kalendárneho roka a druhý školský polrok sa končí 30. júna príslušného kalendárneho roka. 

e) V období školského vyučovania môže riaditeľ školy v zmysle §150 zákona č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, poskytnúť žiakom zo závažných dôvodov, najmä organizačných a prevádzkových, najviac päť dní voľna. V čase mimoriadnej situácie, núdzového stavu alebo výnimočného stavu môže riaditeľ školy poskytnúť žiakom viac ako päť dní voľna, pričom počet dní určí ministerstvo školstva. 

f) Ministerstvo školstva každoročne do 31. mája zverejní termíny školských prázdnin v období školského vyučovania na svojom webovom sídle na tri po sebe nasledujúce školské roky. 

Organizácia vyučovacieho dňa v škole
a) Vyučovací proces sa riadi platným rozvrhom hodín, ktorý schvaľuje riaditeľka školy po prerokovaní pedagogickou radou.  

b) Každý žiak,  pedagogický, ako aj ostatní zamestnanci školy sú povinní rešpektovať schválený rozvrh na aktuálny školský rok. Rozvrh hodín sa zverejňuje v každej triede a na webovom sídle školy. Počas mimoriadneho prerušenia školského vyučovania v základnej škole môže riaditeľ určiť rozvrh hodín aj bez prerokovania pedagogickou radou. 
c)  Začiatok vyučovania začína o 07:45 hod. Výchovno-vzdelávací proces je realizovaný formou vyučovacej hodiny v trvaní 45 min.
d) Výchovno-vzdelávací proces môže byť organizovaný aj blokovo. Dĺžku prestávok v uvedenom prípade neurčuje zvonenie, ale vyučujúci.  
Časový harmonogram dňa
	Každý pondelok
	Utorok – Piatok

	(07,45 - 08,00 – RANNÉ  KRUHY)

1.  hodina  08, 00 – 08, 45  

2. hodina    08, 55 – 09, 40

3. hodina    10, 00 – 10, 45

4. hodina   10, 55 – 11, 40

5. hodina   11, 50 – 12, 35

6. hodina   12, 45 –  13, 30      
	_______________

07, 45 – 08, 30

08, 40 – 09, 25

09, 45 – 10, 30

10, 40 – 11, 25

11, 35 – 12, 20

12, 30 – 13, 15      


Článok II

Práva a povinnosti žiakov

Žiak má právo na:
a) Úctu k jeho osobe, náboženskému vyznaniu a svetonázoru.

b) Vzdelávanie v bezpečnom prostredí s rešpektovaním jeho individuálneho tempa učenia sa.

c) Zrozumiteľné vysvetlenie cieľov a kritérií úspechu na začiatku každej vyučovacej aktivity (v 1. ročníku s

využitím obrázkových a grafických symbolov).

d) Konštruktívne a formatívne hodnotenie, ktoré mu ukáže cestu k napredovaniu.

e) Rozvoj digitálnej a AI gramotnosti: Bezpečne spoznávať moderné technológie a základy umelej inteligencie prostredníctvom školských zariadení pod vedením učiteľa. 

f)  Rešpekt a ochranu charakteru: Právo na priateľské prostredie, ktoré podporuje budovanie dobrých vzťahov, čestnosť a vzájomný rešpekt v triede  
g)   Na individuálny prístup vo výchove a vzdelávaní rešpektujúci jeho schopnosti a zdravotný stav.

h)  Dobrovoľne sa zapájať podľa záujmu do mimoškolských športových, kultúrnych a iných  aktivít, ktoré organizuje škola.
i) na kvalitné a inkluzívne vzdelávanie bez akejkoľvek formy diskriminácie, segregácie alebo sociálneho vylúčenia. Rozdielne zaobchádzanie na základe etnického alebo národnostného pôvodu, zdravotného znevýhodnenia, sociálneho statusu, jazyka, vierovyznania, pohlavia, rodu, svetového názoru alebo iných chránených dôvodov je neprípustné. 
Segregáciou sa rozumie priestorové, organizačné alebo sociálne oddelenie žiakov, ktoré nie je pedagogicky a odborne odôvodnené, a ktoré vedie k ich znevýhodňovaniu alebo diskriminácii. Za segregáciu sa považuje aj vytváranie homogénnych skupín alebo tried bez riadneho odborného dôvodu.  
Základná škola dôsledne uplatňuje zásady rovnakého zaobchádzania a rovnosti príležitostí vo výchove a vzdelávaní v súlade s: § 3, § 144 a § 153 ods. 1 zákona č. 245/2008 Z. z. o výchove a vzdelávaní (školský zákon), zákonom č. 365/2004 Z. z. o rovnakom zaobchádzaní a o ochrane pred diskrimináciou (antidiskriminačný zákon), Dohovorom o právach dieťaťa a ďalšími medzinárodnými záväzkami Slovenskej republiky v oblasti ľudských práv a inkluzívneho vzdelávania

j) byť hodnotený a klasifikovaný so zohľadnením stupňa jeho postihnutia ( žiakovi nemožno zníži
známku zo správania a ani iného vyučovacieho predmetu, pokiaľ sú prejavy jeho správania v škole rušivé a neadekvátne, prípadne nedostatočné učebné výsledky sú dôsledkom zdravotného postihnutia). Žiak so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám, a na vytvorenie nevyhnutných podmienok, ktoré túto výchovu a vzdelávanie umožňujú. Zároveň má právo používať pri výchove a vzdelávaní špeciálne edukačné publikácie, multimediálne pomôcky a špeciálne kompenzačné pomôcky. 
k) pri preukázateľnom zdravotnom znevýhodnení používať mobilný telefón, smart hodinky, slúchadlá a ostatné komunikačné prostriedky na účely súvisiace so zdravotným znevýhodnením. 
Žiak je povinný:

a) dodržiavať školský poriadok, 
b) správať sa slušne a zdvorilo k žiakom, zamestnancom školy a k starším osobám, 
c) správať sa v súlade zásad  vlastenectva, humanity, demokracie, rasovej znášanlivosti, tolerancie. Predchádzať všetkým formám diskriminácie, xenofóbie, antisemitizmu a ostatným prejavom intolerancie, 
d) rešpektovať  v škole, v školskom zariadení  a na akciách organizovaných školou pokyny pedagogických zamestnancov   a zodpovedných osôb, 
e) spolupracovať s pedagogickým alebo odborným zamestnancom školy pri riešení problémov. Nezatajovať informácie, skutočnosti, ktorých bol svedkom,  
f) chrániť svoje zdravie a zdravie iných, nevykonávať činnosti, ktoré sú zdraviu škodlivé,  
g) chodiť do školy pravidelne a včas, podľa rozvrhu hodín, a na základe pokynov pedagogických zamestnancov sa zúčastňovať akcií organizovaných školou. Účasť na vyučovaní povinne voliteľných predmetov a záujmových útvarov  je pre prihlásených žiakov povinná, 
h) prichádzať na vyučovanie včas, v slušnom oblečení a s pripravenými pomôckami,

i) rešpektovať pokyny všetkých zamestnancov školy a dodržiavať pravidlá triednej komunity,
j) vnímať chybu v procese učenia sa ako príležitosť na zlepšenie, nie ako dôvod na znevažovanie spolužiakov.

Článok III

Prevádzka a vnútorný režim školy (Duálna štruktúra)
Režim pre 1. ročník :
Vyučovací deň môže byť organizovaný formou integrovaných vyučovacích blokov (blokové vyučovanie) bez pevného prerušenia 45-minútovou vyučovacou hodinou.

Zaradenie prestávok na pohyb a oddych prispôsobuje vyučujúci aktuálnym potrebám detí v rámci 1. vzdelávacieho cyklu.

Režim pre 2. – 4. ročník (Pôvodný ŠVP):
Vyučovací čas je pevne rozdelený na tradičné 45-minútové vyučovacie hodiny.

Začiatok a koniec hodiny nie je oznamovaný zvonením a prestávky sú pevne stanovené rozvrhom hodín.

Článok IV

Pravidlá hodnotenia, klasifikácie a postupu do vyššieho ročníka
Hodnotenie v 1. ročníku:
Priebežné hodnotenie má výhradne formatívny charakter. Tradičné známkovanie (stupne 1 – 5) je zakázané.

V papierových žiackych knižkách sa používajú výhradne slovné zápisy, kódované odkazy alebo pečiatky (prvácky semafor: zelená/oranžová/červená).

Súhrnné (polročné a koncoročné) hodnotenie na vysvedčení je slovné. Celkový prospech sa vyjadruje slovami „prospel“ alebo „neprospel“ na základe dosiahnutia Minimálneho učebného výstupu. Výrazy „absolvoval / neabsolvoval“ sa v 1. ročníku pre povinné predmety nepoužívajú.

Hodnotenie v 2. – 4. ročníku:
Žiaci sú priebežne aj súhrnne hodnotení tradičnou klasifikáciou známkami (stupne 1 – 5) v zmysle Metodického pokynu č. 22/2011.

Predmety s prevahou výchovného zamerania sa neznámkujú a na vysvedčení sa vyjadrujú záväznými stupňami „absolvoval / neabsolvoval“ podľa schválených kritérií školy.

Článok V

Hodnotenie správania a výchovné opatrenia
Hodnotenie správania žiaka sa na vysvedčení (pre všetky ročníky 1. stupňa) vyjadruje podľa aktuálnej legislatívy iba nasledovnými tromi stupňami:

a) veľmi dobré,
b) uspokojivé,
c) neuspokojivé.
Stupne „uspokojivé“ a „neuspokojivé“ (znížená známka zo správania) sa ukladajú za opakované alebo závažné porušenie Školského poriadku po predchádzajúcom schválení pedagogickou radou.

Článok VI

Používanie digitálnych technológií a smartfónov
Žiaci 1. stupňa majú prísny zákaz používať osobné mobilné telefóny, inteligentné hodinky (smartwatch) a tablety počas celého pobytu v škole (vrátane prestávok a školského klubu detí) bez predchádzajúceho výslovného pokynu učiteľa.

Úplný zákaz pre 1. až 3. ročník: Žiaci prvého, druhého a tretieho ročníka nesmú používať mobilné telefóny, smart hodinky (s funkciou telefonovania/správ) ani tablety počas celého školského dňa (vyučovanie, prestávky, ŠKD). Zariadenie musí ostať vypnuté v školskej taške alebo na mieste určenom triednym učiteľom. 

Pravidlá pre 4. ročník (Výnimka učiteľa): Žiaci štvrtého ročníka majú mobilné zariadenia taktiež odložené a vypnuté. Výnimku tvorí situácia, kedy učiteľ výslovne povolí ich použitie výhradne na edukačné účely priamo na hodine. 
Zdravotná výnimka: Zákaz neplatí pre žiakov so špeciálnymi výchovno-vzdelávacími potrebami (ŠVVP) alebo zdravotným znevýhodnením, ktorí technológie preukázateľne využívajú ako kompenzačnú alebo zdravotnú pomôcku (napr. monitoring glukózy)

V 1. ročníku sa digitálne technológie a certifikované edukačné nástroje využívajú výhradne ako didaktická pomôcka pod priamym vedením učiteľa za účelom rozvoja digitálnej gramotnosti v zmysle nového ŠVP.

Článok VII

Dochádzka do školy

Každý neospravedlnený neskorý príchod na vyučovaciu hodinu, ktorý presiahne 15 minút, sa eviduje ako celá neospravedlnená vyučovacia hodina.

Tri (3) neospravedlnené neskoré príchody na vyučovanie v rozsahu do 15 minút sa sčítavajú a v elektronickej triednej knihe sa zaznamenajú ako jedna (1) neospravedlnená hodina.

Svojvoľné opustenie školskej budovy alebo vyučovacej hodiny bez vedomia triedneho učiteľa, vyučujúceho alebo vedenia školy sa automaticky klasifikuje ako závažné porušenie školského poriadku s okamžitým udelením neospravedlnenej hodiny a návrhom na výchovné opatrenie.

Článok VIII

Ohlasovacia povinnosť a zákonné dôsledky

Ak žiak vymešká viac ako 15 neospravedlnených vyučovacích hodín v kalendárnom mesiaci, škola je podľa platnej legislatívy povinná túto skutočnosť bezodkladne (do 3 pracovných dní od skončenia mesiaca) oznámiť Obci v mieste trvalého bydliska žiaka a príslušnému Úradu práce, sociálnych vecí a rodiny (ÚPSVaR) (zanedbávanie povinné školskej dochádzky). 
Pri dosiahnutí limitu 60 neospravedlnených hodín za jeden školský rok podáva škola na zákonného zástupcu trestné oznámenie pre podozrenie zo spáchania prečinu ohrozovania mravnej výchovy mládeže.

Článok IX

Práva  a povinnosti zákonného zástupcu

Zákonný zástupca žiaka má právo na:

Prístup k informáciám: Byť pravidelne informovaný o prospechu, správaní a presnej dochádzke dieťaťa výhradne prostredníctvom systému EduPage alebo na vopred dohodnutom osobnom stretnutí.

Konzultácie: Vyžiadať si konzultáciu s triednym učiteľom, vyučujúcim alebo školským špeciálnym pedagógom  a to mimo ich priamej vyučovacej povinnosti.

Podnet na preskúšanie: Požiadať o komisionálne preskúšanie dieťaťa v súlade so Školským zákonom, ak má pochybnosti o objektivite polročnej klasifikácie.

Zákonný zástupca je povinný: 
a) rešpektovať školský poriadok, 
b) správať sa k pedagogický a ostatným  zamestnancom školy  slušne a s rešpektom,  
c) zaujímať sa a kontrolovať výchovno-vzdelávacie výsledky dieťaťa prostredníctvom EduPage.   
d) neposkytovať prihlasovacie údaje konta zákonného zástupcu vlastnému dieťaťu alebo iným osobám. 
e) zabezpečiť, aby jeho dieťa chodilo do školy pravidelne,  
f) zabezpečiť, aby jeho dieťa navštevovalo záujmové útvary pravidelne,  
g) vytvoriť pre dieťa vhodné podmienky na plnenie povinností, 
h) informovať triedneho učiteľa  o zdravotných a iných problémoch svojho dieťaťa, 
i) nahradiť škodu, ktorú jeho dieťa  úmyselne spôsobilo,  
j) zaplatiť poplatok súvisiaci s výletmi, exkurziami a inými akciami, pokiaľ sa ich jeho dieťa zúčastňuje,  
k) oznámiť neprítomnosť dieťaťa do 24 hod., 
l) ospravedlniť neúčasť dieťaťa na vyučovaní, v záujmových útvaroch alebo akciách organizovaných školou,     
m) vopred ospravedlniť  emailom, telefonicky alebo osobne svoju neúčasť na konzultáciách a  rodičovských združeniach, 
n) dostaviť sa do školy na pohovor na základe výzvy  triedneho učiteľa alebo vedenia školy. Ak zákonnému zástupcovi uvedený termín nevyhovuje, dohodne sa na náhradnom termíne, 
o) dostaviť sa do školy a vyzdvihnúť dieťa z vyučovania, pokiaľ prejavuje známky ochorenia, 
p) spolupracovať so školou pri riešení sociálno-patologických prejavov dieťaťa, 
q) dostaviť sa do školy a vyzdvihnúť dieťa z vyučovania, pokiaľ svojim správaním a konaním ohrozuje seba, spolužiakov a zamestnancov školy.  
Povinnosti zákonného zástupcu v prísnom režime školy 

Prísnejší režim - lekárske potvrdenie škola vyžaduje ak neprítomnosť žiaka trvá: 
viac ako 5 po sebe nasledujúcich vyučovacích dní (napr. ak žiak chýba štvrtok, piatok, pondelok, utorok, streda = spĺňa podmienku 5 po sebe nasledujúcich vyučovacích dní),  
počas polroka školského roka viac ako trojnásobok týždenného počtu vyučovacích hodín určených v príslušnom učebnom pláne ŠkVP.
V nadväznosti na opatrenia na posilnenie disciplíny a elimináciu záškoláctva je zákonný zástupca povinný:

Zabezpečiť včasnú dochádzku: Dbať na to, aby žiak prichádzal do školy s minimálne 10-minútovým predstihom pred začiatkom vyučovania. V prípade neskorých príchodov dieťaťa nesie rodič plnú zodpovednosť za dôsledky spojené s nárastom neospravedlnených hodín.

Striktne dodržiavať lehoty ospravedlňovania: Každú neprítomnosť žiaka na vyučovaní oznámiť škole najneskôr do 24 hodín (telefonicky, SMS, EduPage) a písomné alebo elektronické ospravedlnenie doručiť do 3 pracovných dní od návratu žiaka do školy. Po uplynutí tejto lehoty sa absencia automaticky považuje za neospravedlnenú.

Rešpektovať limity lekárskych potvrdení: Ak žiak dosiahne limit neospravedlnených hodín , alebo ak vznikne podozrenie zo zanedbávania dochádzky, rodič je povinný pri každej ďalšej absencii predložiť výhradne potvrdenie od lekára.

Potvrdenie archivuje triedny učiteľ v osobnom spise žiaka vždy do konca príslušného školského roka.   
Prevziať zodpovednosť za škody a elektroniku: Zabezpečiť, aby dieťa dodržiavalo zákaz používania smart zariadení počas vyučovania. V prípade úmyselného poškodenia školského majetku alebo osobných vecí iných žiakov/učiteľov je rodič povinný nahradiť škodu v plnom rozsahu alebo zabezpečiť jej opravu.

Spolupracovať pri výchovných problémoch: Na písomné alebo elektronické predvolanie riaditeľa školy alebo triedneho učiteľa sa osobne dostaviť na pohovor do školy. Ignorovanie predvolaní bude považované za nesúčinnosť a zanedbávanie rodičovských povinností s následným hlásením na ÚPSVaR.

Článok X

Pravidlá komunikácie a kontaktu so školou

Zákaz narúšania vyučovacieho procesu: Zákonný zástupca nemá právo svojvoľne vstupovať do tried, učební a na chodby počas vyučovania a prestávok bez vedomia vedenia školy.

Rešpekt k zamestnancom: Rodič je povinný komunikovať s pedagogickými a nepedagogickými zamestnancami školy v duchu slušnosti a vzájomného rešpektu. Akékoľvek prejavy agresie, vyhrážania, verbálneho alebo kybernetického útokov voči zamestnancom školy zo strany rodiča budú riešené v súčinnosti s Políciou SR. 
Článok XI
DOCHÁDZKA ŽIAKOV DO ŠKOLY
Všeobecné ustanovenia a príchod do školy

Žiak je povinný dochádzať do školy pravidelne a včas podľa rozvrhu hodín. Na vyučovanie prichádza najneskôr 15 minút pred začiatkom prvej vyučovacej hodiny. 
 Svojvoľný odchod z vyučovania (útek z hodiny, predčasný odchod bez vedomia učiteľa) je zakázaný a hodiny vymeškané týmto spôsobom budú automaticky zapísané ako neospravedlnené.
Príchod na vyučovanie a príprava

Príchod: Žiak chodí do školy včas, zvyčajne 15 minút pred začiatkom vyučovania.

Prezúvanie: V šatni sa prezuje do hygienických prezuviek.

Príprava: Po príchode do triedy si pripraví učebnice a pomôcky na prvú hodinu.

Správanie počas vyučovacej hodiny
Pozdrav: Učiteľa a každú dospelú osobu žiak pozdraví postavením sa.

Pozornosť: Počas hodiny pozorne sleduje výklad učiteľa a pracuje.

Hlásenie sa: Ak chce žiak odpovedať alebo sa niečo opýtať, prihlási sa zdvihnutím ruky.

Miesto: Zo svojho miesta môže vstať len so súhlasom učiteľa.

Pomôcky: Používa len tie veci, ktoré potrebuje na daný predmet.

Plnenie si školských povinností

Domáce úlohy: Žiak si pravidelne a svedomito píše domáce úlohy.

Pomôcky: Nosí do školy všetky požadované učebnice, zošity a školské potreby.

Zošity: Udržiava svoje zošity a učebnice v čistote a poriadku.

Odpovede: Aktívne sa zapája do práce na hodine a plní pokyny učiteľa.

Žiacka knižka: Pravidelne nosí žiacku knižku (alebo sleduje elektronickú) a dáva ju podpísať rodičom.

Ospravedlnená neprítomnosť žiaka

Neprítomnosť žiaka ospravedlňuje škola na základe žiadosti jeho zákonného zástupcu. 
Ak neprítomnosť žiaka z dôvodu ochorenia trvá najviac 5 po sebe nasledujúcich vyučovacích dní, neprítomnosť ospravedlňuje zákonný zástupca.
Ak neprítomnosť z dôvodu ochorenia trvá viac ako 5 po sebe nasledujúcich vyučovacích dní, vyžaduje sa potvrdenie od lekára. 
Osobitné ustanovenie: Vo výnimočných a osobitne zdôvodnených prípadoch (napr. vysoká celková absencia, podozrenie zo záškoláctva) môže škola vyžadovať lekárske potvrdenie o chorobe alebo iný doklad aj pri absencii kratšej ako 5 dní. 
Z určitých dôvodov môže zákonný zástupca žiaka písomne požiadať riaditeľa školy o uvoľnenie z vyučovania na viac ako 5 po sebe nasledujúce dni. Riaditeľ školy vyhovie zákonnému zástupcovi iba vtedy, ak neprítomnosť žiaka súhrnne (zákonný zástupca + lekár) počas posledných dvoch po sebe nasledujúcich kalendárnych mesiacov je menšia ako trojnásobok týždenného počtu vyučovacích hodín určených v príslušnom učebnom pláne ŠkVP.  
Lehoty a povinnosti rodiča

Zákonný zástupca je povinný oznámiť dôvod neprítomnosti žiaka na vyučovaní bez zbytočného odkladu – najneskôr do 24 hodín od začiatku absencie (telefonicky, e-mailom, cez EduPage).
Písomné alebo elektronické ospravedlnenie (od rodiča alebo lekára) musí byť triednemu učiteľovi predložené do 3 pracovných dní od dňa nástupu žiaka do školy po absencii. Ak sa tak nestane, hodiny zostávajú natrvalo neospravedlnené.
Prepustenie žiaka z vyučovania počas dňa z rodinných alebo lekárskych dôvodov je možné len na základe predchádzajúcej písomnej žiadosti rodiča alebo osobného vyzdvihnutia žiaka zákonným zástupcom.
Postup pri neospravedlnenej dochádzke

Za neospravedlnenú absenciu ukladá škola žiakovi výchovné opatrenia a zníženú známku zo správania podľa prísnej internej stupnice (uvedenej v časti výchovných opatrení).
Ak žiak vymešká viac ako 15 neospravedlnených vyučovacích hodín v kalendárnom mesiaci, škola bezodkladne zasiela oznámenie o zanedbávaní povinnej školskej dochádzky obci (mesta) a príslušnému úradu práce, sociálnych vecí a rodiny (ÚPSVaR).
ČLÁNOK XII
VÝCHOVNÉ OPATRENIA

 Cieľom výchovných opatrení  je rozvoj sebaregulácie, zodpovednosti a sociálnych kompetencií žiaka v súlade s konceptom Rozvoja charakteru. 
Každému udeleniu sankčného výchovného opatrenia musí predchádzať poskytnutie podporného opatrenia 1. stupňa (napr. pedagogická intervencia učiteľa, ranný kruh, úprava prostredia, rozhovor so školským špeciálnym pedagógom. 

Chyba je vnímaná ako príležitosť na učenie sa. Žiak je po priestupku vedený k metakognícii – učí sa sám reflektovať, prečo konal nevhodne a ako dôsledky svojho činu napraviť. 

Motivačné opatrenia (Pochvaly a ocenenia)

Nové kurikulum kladie dôraz na oceňovanie nielen akademických výsledkov, ale najmä osobnostného pokroku a postojov žiaka.

Pochvala od triedneho učiteľa:
Za prejavy prosociálneho správania (pomoc spolužiakovi, začlenenie nového žiaka do kolektívu).

Za preukázateľnú snahu o zlepšenie sebaorganizácie a plnenia si povinností.

Za rozvoj vytrvalosti pri riešení komplexných úloh.

Pochvala od riaditeľky školy:
Za mimoriadny prínos pre budovanie pozitívneho étosu a kultúry školy.

Za iniciovanie a realizáciu rovesníckych projektov na 1. stupni. 
Opatrenia na posilnenie disciplíny (Sankčné opatrenia)

Ak poskytnuté podporné opatrenia na úrovni triedy neviedli k náprave, učiteľ pristupuje k nasledujúcim krokom: 
Napomenutie triednym učiteľom:
Udeleniu predchádza formatívny rozhovor so žiakom (identifikácia problému a dohoda na zmene stratégie).

Dôvod: Opakované narúšanie yučovania, vedomé poškodzovanie pomôcok na bádateľské aktivity, ignorovanie dohodnutých pravidiel komunikácie v skupine.

Pokarhanie triednym učiteľom:
Udelenie sa zaznamenáva do systému EduPage a vyžaduje si preukázateľné informovanie rodiča.

Dôvod: Sústavné narúšanie klímy triedy a bezpečného prostredia, opakované verbálne ubližovanie alebo zosmiešňovanie spolužiakov, nerešpektovanie zákazu používania mobilných telefónov/smart hodiniek. 
Pokarhanie riaditeľom školy:
Navrhuje triedny učiteľ po prerokovaní v pedagogickej rade. Súčasťou udelenia je vypracovanie individuálneho plánu úpravy správania v súčinnosti so školským špeciálnym pedagógom).

Dôvod: Závažné a úmyselné porušenie školského poriadku (napr. fyzické napadnutie spolužiaka, prvé overené prejavy šikanovania, úmyselné zverejnenie nahrávky učiteľa či spolužiaka porušujúce ich práva). 
Postup a práva žiaka pri prešetrovaní priestupkov

Právo byť vypočutý: Pred udelením akéhokoľvek pokarhania musí mať žiak možnosť vyjadriť sa k situácii v bezpečnom prostredí (za prítomnosti triedneho učiteľa, prípadne ŠŠP).

Súčinnosť s rodičom: Zákonný zástupca je od začiatku prešetrovania partnerom školy. Pri závažnejších priestupkoch je prizvaný na spoločné stretnutie (rodič – učiteľ – ŠŠP – žiak), kde sa namiesto represií hľadá spoločné riešenie problému

Špecifické pravidlá uplatňovania
Veková primeranosť: Pri žiakoch 1. stupňa (najmä v 1. a 2. ročníku) sa dôraz kladie na okamžitú spätnú väzbu. Výchovné opatrenie nasleduje v čo najkratšom čase po priestupku, aby dieťa pochopilo príčinnú súvislosť.

Súčinnosť so školským špeciálnym pedagógom: Ak žiak na 1. stupni vykazuje opakované agresívne správanie alebo nereaguje na pokarhania, triedny učiteľ iniciuje podporné opatrenie 2. stupňa a zapája školského  špeciálneho pedagóga. 
Zákaz fyzických trestov a izolácie: Žiadne výchovné opatrenie nesmie znižovať ľudskú dôstojnosť dieťaťa. Žiaka nie je možné za trest izolovať na chodbe bez dozoru alebo mu odoprieť prestávku na osobnú hygienu a stravovanie.

ČLÁNOK XIII
VYMEŠKANÉ HODINY A KOMISIONÁLNE SKÚŠKY (1. STUPEŇ)

Limit vymeškaných hodín pre riadny termín klasifikácie

Ak žiak 1. stupňa ZŠ vymešká za príslušný polrok viac ako 30 % vyučovacích hodín z konkrétneho povinného predmetu (alebo celkovo z vyučovania), vyučujúci učiteľ nie je povinný žiaka klasifikovať v riadnom termíne z dôvodu nedostatku podkladov pre objektívne hodnotenie.
Za kritickú hranicu sa bez ohľadu na dôvod absencie (t. j. platí to pre ospravedlnené aj neospravedlnené hodiny) považuje vymeškanie viac ako 150 vyučovacích hodín za jeden polrok. 
Podmienky pre nariadenie skúšky v náhradnom termíne

Vykonanie komisionálnej skúšky v náhradnom termíne navrhuje triedny učiteľ  po preukázaní, že žiak pre absenciu nesplnil minimálne požiadavky na hodnotenie (napr. chýbajúce kontrolné diktáty, tematické práce z matematiky). 
O nariadení skúšky v náhradnom termíne rozhoduje riaditeľka školy na zasadnutí pedagogickej rady. 
Výnimka pre 1. stupeň: Ak má žiak vysokú absenciu z dôvodu dlhodobej overenej choroby, avšak s učiteľom priebežne komunikoval, odovzdával vypracované úlohy a počas prítomnosti v škole preukázal zvládnutie učiva, vyučujúci na základe rozhodnutia pedagogickej rady môže žiaka klasifikovať aj bez vykonania komisionálnej skúšky. 
Organizácia komisionálnej skúšky na 1. stupni

Komisionálna skúška na 1. stupni sa realizuje pred aspoň 3-člennou komisiou (predseda, skúšajúci učiteľ, prísediaci).
Forma skúšky pre mladších žiakov musí byť primeraná ich veku. Pozostáva spravidla z kombinácie krátkeho písomného testu/diktátu a ústneho rozhovoru v celkovom trvaní maximálne 45 minút. 
Termín konania skúšky v náhradnom termíne určuje riaditeľ školy tak, aby sa vykonala najneskôr do dvoch mesiacov po skončení príslušného polroka. 
Výchovný dopad neospravedlnených hodín na skúšky

Ak sú vymeškané hodiny neospravedlnené, žiakovi je automaticky okrem komisionálnej skúšky navrhnuté aj výchovné opatrenie alebo znížená známka zo správania podľa platnej stupnice Školského poriadku.

V prípade, že zákonný zástupca odmietne priviesť žiaka na nariadenú komisionálnu skúšku a absenciu neospravedlní lekárskym potvrdením, žiak je z daného predmetu hodnotený stupňom nedostatočný alebo vyjadrením nesplnil požiadavky (pri slovnom hodnotení), čo môže viesť k opakovaniu ročníka.
ČLÁNOK XIV
SPRÁVANIE ŽIAKOV POČAS VYUČOVANIA A PLNENIE SI POVINNOSTÍ
 Aktívne zapojenie a rozvoj komplexných spôsobilostí

1. Zodpovednosť za vlastné učenie: Žiak sa aktívne zúčastňuje na vzdelávacom procese. Počas vyučovania plní zadania učiteľa, pracuje samostatne alebo v kooperatívnych skupinách s cieľom rozvíjať svoje kritické myslenie a tvorivosť.
2.  Klíma rešpektu a inklúzie: Žiak rešpektuje rôznorodosť v triede. Svojím správaním prispieva k bezpečnej a prosociálnej atmosfére. Akékoľvek prejavy netolerancie, narúšania práce skupín alebo zosmiešňovania chýb spolužiakov sú považované za porušenie školského poriadku. 
3. Čestnosť a autentickosť: Žiak vypracováva školské úlohy a projekty samostatne. Úmyselné privlastňovanie si práce spolužiakov alebo predkladanie cudzích prác za vlastné je v rozpore s princípmi formovania charakteru.

4. Pripravenosť a sebaorganizácia: Žiak prichádza na vyučovanie pripravený, nosí si potrebné učebné pomôcky podľa pokynov pre daný vyučovací blok alebo projekt. Zabúdanie pomôcok sa rieši podporným rozhovorom a hľadaním stratégie na nápravu.

5. Udržiavanie prostredia: Žiak sa stará o čistotu svojho pracovného miesta, šetrne zaobchádza s učebnicami, školskými digitálnymi technológiami a pomôckami určenými na bádateľské aktivity.

Metakognícia a sebahodnotenie žiaka

1. Reflexia vlastného správania: Žiak je vedený k tomu, aby po každom hodnotiacom období (alebo po závažnejšom konflikte) dokázal sám reflektovať svoje správanie a plnenie povinností. 
2. Hodnotenie pokroku: Priebežné hodnotenie správania neslúži len ako prostriedok represie, ale vyjadruje mieru pokroku žiaka pri dosahovaní osobnostných cieľov. Žiak aktívne participuje na rovesníckom hodnotení a učí sa poskytovať konštruktívnu spätnú väzbu spolužiakom. 
3. Ak žiak dlhodobo ignoruje povinnosti alebo zámerne narúša vyučovací proces, učiteľ uplatní systém formatívnej podpory a rozhovoru. Priestupok sa zaznamená do systému EduPage.
4. Pri pretrvávajúcich problémoch sa bezodkladne prizve zákonný zástupca a školský podporný tím (školský psychológ, špeciálny pedagóg) s cieľom nastaviť podporné opatrenia pre elimináciu nevhodného správania. Výchovné opatrenia na posilnenie disciplíny (napomenutie, pokarhanie) nasledujú až po vyčerpaní týchto krokov. 
ČLÁNOK XV
SPRÁVANIE ŽIAKOV CEZ PRESTÁVKY
Právo na aktívny alebo pasívny oddych: Žiak má právo vybrať si formu relaxu, ktorá mu najviac vyhovuje (pohybové hry na chodbe, čítanie v oddychovej zóne, rozhovor so spolužiakmi).

Využívanie oddychových zón: Žiak môže počas prestávok slobodne využívať zriadené interaktívne a oddychové zóny (koberce, sedacie vaky, školskú knižnicu), ak dodržiava kapacitné a bezpečnostné pravidlá týchto priestorov.

Pohyb na čerstvom vzduchu: Ak to poveternostné podmienky a organizačné zabezpečenie školy dovoľujú, žiaci trávia veľkú prestávku na školskom dvore alebo v átriu. Výber vhodného oblečenia na dvor realizuje žiak samostatne.

 Bezpečný pohyb: Žiak sa po chodbách a schodoch pohybuje krokom. Beh, šmýkanie sa po zábradlí, strkanie do spolužiakov alebo skákanie zo schodov sú prísne zakázané z dôvodu ochrany zdravia.

Hladina hluku: Žiak komunikuje v duchu vzájomného rešpektu. Nekričí a nepoužíva vulgarizmy. Hluk v oddychových zónach nesmie obmedzovať žiakov, ktorí chcú relaxovať pasívne.

Riešenie konfliktov bez násilia: Ak vznikne nedorozumenie (napr. pri hre), žiak ho rieši dohodou, kompromisom alebo privolaním dozor konajúceho učiteľa/asistenta. Akékoľvek fyzické či psychické ubližovanie (strkanie, branie vecí, nadávky) je závažným porušením poriadku.

Hygiena, stravovanie a poriadok

Desiatovanie: Žiak desiatuje vo svojej triede pri lavici. Počas desiatovania sedí a nebehá s jedlom alebo fľašou s nápojom po triede a chodbe.

Osobná hygiena: Žiak využíva prestávku na návštevu toalety a dôkladné umytie rúk, najmä pred konzumáciou jedla. Toalety nie sú miestom na hry a schovávanie sa.

Poriadok a ekológia: Každý žiak si po desiate uprace svoje miesto. Smeti vyhadzuje do určených košov na separovaný odpad. Týždenníci pred odchodom na veľkú prestávku skontrolujú čistotu triedy a v súčinnosti s učiteľom zabezpečia vyvetranie triedy.

Obmedzenia a technológie počas prestávok

Zákaz digitálnych zariadení: Počas všetkých prestávok platí prísny zákaz používania mobilných telefónov, smart hodiniek, tabletov a herných konzol. Prestávka slúži na reálny sociálny kontakt a mentálny oddych od obrazoviek.

Zákaz opustenia budovy: Žiak nesmie počas prestávok bez vedomia a súhlasu dozorujúceho učiteľa opustiť budovu školy alebo areál školského dvora.

Návšteva iných tried: Svojvoľné prechádzanie do iných tried a na iné poschodia (najmä na 2. stupeň ZŠ) nie je povolené, pokiaľ to nie je súčasťou rovesníckeho projektu alebo vopred schválenej aktivity.

OSLOVOVANIE, POZDRAVY, KOMUNIKÁCIA
Kultúra pozdravu a prvý kontakt

Pozdrav ako prejav rešpektu: Pozdrav je základným prejavom slušnosti, úcty a uznania druhého človeka. Žiak zdraví všetkých zamestnancov školy (pedagogických aj nepedagogických), spolužiakov a návštevy školy.

Formy pozdravu:
· Pri stretnutí na chodbe, v triede alebo v areáli školy žiak dospelé osoby zdraví zrozumiteľným slovným pozdravom: „Dobrý deň“, „Dobrý deň, pani učiteľka / pán učiteľ“, prípadne „Do videnia“ pri odchode.

Vstup dospelej osoby do triedy:
Na začiatku vyučovacieho bloku/hodiny a pri vstupe dospelého do triedy počas lekcie žiaci 1. stupňa pozdravia povstaním (ak učiteľ neurčí inak)

Pri zážitkovom vyučovaní, práci v kruhu na koberci sa uprednostňuje plynulosť práce. Ak sú žiaci plne sústredené na aktivitu, dospelú osobu pozdravia nadviazaním očného kontaktu a spoločným slovným pozdravom (bez nutnosti prerušenia práce a vstávania), čím sa rešpektuje plynulosť učebného procesu.

Pravidlá oslovovania

Oslovovanie dospelých: Žiak oslovuje všetkých zamestnancov školy spisovne, s úctou a zásadne im vyká. Používa oslovenie funkciou alebo priezviskom, napr. „pani učiteľka“, „pani asistentka“,  „pani upratovačka“, 

Oslovovanie spolužiakov: Žiak oslovuje svojich spolužiakov krstným menom alebo menom, aké si v kolektíve vzájomne odsúhlasili. Je prísne zakázané používať hanlivé prezývky, nadávky alebo oslovenia, ktoré spolužiaka urážajú, ponižujú alebo zraňujú jeho dôstojnosť.

Komunikačná etika a riešenie konfliktov
Aktívne počúvanie: Žiak neskáče do reči vyučujúcemu ani diskutujúcemu spolužiakovi. Počúva s cieľom porozumieť, nie iba odpovedať. Ak chce hovoriť, prihlási sa zdvihnutím ruky.

Sila slova a slušnosť: V priestoroch školy a na školských podujatiach je prísne zakázané používať vulgárne, hrubé alebo slangové výrazy, ktoré odporujú zásadám slušného správania.

Nenásilná komunikácia: Prípadné nezhody alebo konflikty medzi spolužiakmi sa riešia výhradne slovne, pokojným tónom a bez agresie. Žiaci sú vedení k používaniu tzv. „Ja-výrokov“ (napr. „Nepáči sa mi, keď mi berieš vec“ namiesto útokov „Ty si hlúpy“).  
Digitálna komunikácia (EduPage a online priestor)

Slušnosť v online prostredí: Ak žiak 1. stupňa komunikuje s učiteľom alebo spolužiakmi elektronicky (napr. cez žiacke konto EduPage pri zadaniach), vzťahujú sa na neho rovnaké pravidlá slušnosti ako pri osobnom kontakte. Správa musí obsahovať pozdrav, jasnú prosbu/otázku a podpis.

Zákaz kyberšikany: Akékoľvek osočovanie, posmievanie sa alebo digitálne vylučovanie spolužiakov v spoločných online skupinách sa považuje za závažné porušenie Školského poriadku s okamžitým výchovným postihom.

ČLÁNOK XVII
ODCHOD ŽIAKOV ZO ŠKOLY
Ukončenie vyučovania a odchod z triedy
Plynulý prechod: Po skončení posledného vyučovacieho bloku (alebo vyučovacej hodiny) si žiak pod vedením vyučujúceho kompletne uprace svoje pracovné miesto, odloží stoličku a skontroluje, či pod lavicou nezabudol osobné veci.

Presun v sprievode: Žiaci neodchádzajú z triedy samostatne. Vyučujúci poslednej hodiny odvedie celú triedu spoločne do školskej jedálne (ak idú na obed) alebo do šatne.

Zodpovednosť učiteľa: Vyučujúci, ktorý mal v triede poslednú hodinu odvedie žiakov do šatne a dohliadne na ich bezpečný odchod z budovy školy.

Povinnosti žiaka v šatni a pri odchode z budovy
Sebaorganizácia v šatni: Žiak prichádza do šatne pokojne, zbytočne sa nezdržiava a rešpektuje priestor svojich spolužiakov. Samostatne sa prezuje, oblečie si vrchný odev a skontroluje, či má v taške všetky potrebné veci na domácu prípravu.  
Zákaz zdržiavania sa: Po opustení budovy školy žiak okamžite odchádza domov. Zdržiavanie sa v areáli školy, na školskom dvore alebo pred budovou bez dozoru pedagogického zamestnanca alebo rodiča je z bezpečnostných dôvodov zakázané.
 Súčinnosť zákonného zástupcu pri odchode
Vstup do budovy: Zákonný zástupca čaká na svoje dieťa výhradne pred budovou školy. Svojvoľný vstup rodičov na chodby, do šatní alebo priamo pred triedy 1. stupňa v čase odchodu detí nie je povolený, aby sa predišlo narúšaniu plynulosti prevádzky a koordinácie detí.

ČLÁNOK XVIII
STAROSTLIVOSŤ O OCHRANU ZDRAVIA,

BEZPEČNOSŤ PRI VYUČOVANÍ A ŠKOLSKÝCH AKCIÁCH

A AKCIÁCH ORGANIZOVANÝCH MIMO ŠKOLY

Bezpečnosť pri vyučovaní a v triede (Bádateľské aktivity)

Riziková gramotnosť: V novom kurikule sa žiaci učia rozpoznávať riziká v prostredí. Pred každou zážitkovou, laboratórnou alebo bádateľskou aktivitou (napr. práca s prírodninami, nožnicami, lupami, tabletmi) učiteľ oboznámi žiakov s bezpečnými postupmi. Žiak je povinný tieto pokyny striktne dodržiavať.

Pracovné miesto a pohyb: Žiak udržiava svoje pracovné miesto v čistote, aby minimalizoval riziko pádu predmetov alebo zranenia. Pri práci v skupinách na koberci alebo v oddychových zónach žiak rešpektuje osobný priestor spolužiakov.

Zákaz nebezpečných predmetov: Žiak nenosí do školy predmety, ktoré by mohli ohroziť zdravie jeho alebo spolužiakov (napr. zápalky, pyrotechniku, ostré nože, chemikálie, energetické nápoje).

Starostlivosť o zdravie, hygiena a prvá pomoc

Hlásenie úrazov a nevoľnosti: Žiak je povinný okamžite nahlásiť vyučujúcemu, asistentovi alebo dozorujúcemu učiteľovi akékoľvek poranenie, úraz, uštipnutie hmyzom alebo náhly pocit nevoľnosti (svoj vlastný alebo u spolužiaka).

Postup školy pri úraze/chorobe: V prípade úrazu alebo akútneho zhoršenia zdravotného stavu žiaka škola:

· Poskytne žiakovi prvú pomoc a zabezpečí dozor pedagogickým zamestnancom.

· Bezodkladne telefonicky kontaktuje zákonného zástupcu.

· V prípade vážneho stavu privolá rýchlu zdravotnú pomoc (112 / 155).

Užívanie liekov: Ak žiak musí počas dňa užívať pravidelné lieky, rodič je povinný o tom písomne informovať triedneho učiteľa. Žiak nesmie svojvoľne užívať ani distribuovať žiadne lieky (vrátane voľnopredajných tabliet proti bolesti) spolužiakom.

Hygienické minimum: Žiaci dodržiavajú pravidelnú hygienu rúk (pred jedlom, po návšteve toalety, po práci vonku). Škola zabezpečuje ergonomické vetranie tried počas prestávok, na ktorom sa podieľajú určení týždenníci v súčinnosti s učiteľom.

Bezpečnosť na školských akciách a akciách mimo školy (Terénne vyučovanie)

Poučenie pred akciou: Pred každou hromadnou akciou mimo areálu školy (výlet, škola v prírode, exkurzia, vychádzka) vykoná triedny učiteľ preukázateľné poučenie žiakov o bezpečnosti a správaní, čo potvrdí zápisom do EduPage / protokolu.

Pravidlá presunu a dopravy:
· Pri presunoch v útvare (dvojstup) žiaci prísne dodržiavajú pokyny vedúceho učiteľa a sprevádzajúcich osôb.

· Na čele a na konci útvaru ide určený dospelý zamestnanec s reflexnými prvkami.

· Žiak sa nesmie svojvoľne vzďaľovať z útvaru, prebiehať cez cestu alebo vystupovať z radu.

· V hromadných dopravných prostriedkoch (autobus, vlak, MHD) žiak sedí na priradenom mieste, je pripútaný (ak to vozidlo umožňuje) a nevyrušuje vodiča ani ostatných cestujúcich hlukom.

Správanie na mieste konania akcie: Po príchode na miesto (múzeum, les, park, výstavisko) žiak rešpektuje miestny prevádzkový poriadok a pokyny lektora/učiteľa. Rozchod žiakov na 1. stupni je možný len vo vizuálnom dosahu vyučujúceho a v presne ohraničenom bezpečnom priestore.

Krízové situácie a ochrana pred sociálno-patologickými javmi

Požiar a evakuácia: V prípade vyhlásenia poplachu (požiar, mimoriadna situácia) žiaci okamžite prerušia prácu, nenechávajú si čas na balenie vecí a v sprievode učiteľa organizovane a pokojne opúšťajú budovu podľa evakuačného plánu na určené zberné miesto.

Prevencia šikanovania: Bezpečné prostredie zahŕňa aj psychické zdravie. Akékoľvek prejavy fyzického útoku, kyberšikany, psychického nátlaku, vylučovania z kolektívu alebo zosmiešňovania sú považované za hrubé porušenie ochrany zdravia s okamžitou krízovou intervenciou Školského špeciálneho pedagóga.

ČLÁNOK XIX
STAROSTLIVOSŤ O ŠKOLSKÉ ZARIADENIE A UČEBNICE
Vzťah k spoločnému majetku a prostrediu školy

Úcta k prostrediu: Žiak si váži a chráni vnútorné aj vonkajšie prostredie školy (triedy, chodby, školský dvor).  
Šetrné zaobchádzanie: Žiak zaobchádza so školským nábytkom (lavice, stoličky, skrinky) a zariadením učební šetrne. Vedome neničí majetok (napr. čmáraním po laviciach, hojdaním sa na stoličkách, kopaním do dverí).

Poriadok na pracovisku: Každý žiak zodpovedá za čistotu svojho pracovného miesta. Na konci vyučovacieho bloku/hodiny uprace všetky pomôcky a odpadky vyhodí do príslušného koša na separovaný odpad. Po skončení vyučovania si vyloží stoličku na lavicu a skontroluje čistotu v okolí svojho miesta.
Starostlivosť o učebnice, pracovné zošity a pomôcky
Ochrana učebníc: Žiak dostáva učebnice na začiatku školského roka bezplatne a je povinný ich udržiavať v čistote a poriadku. Každú učebnicu si ihneď po obdržaní obalí do ochranného obalu a podpíše na vyhradené miesto.

Zákaz znehodnocovania: Do učebníc (okrem pracovných zošitov určených na priame dopisovanie) je zakázané písať, kresliť, podčiarkovať text alebo ohýbať rohy strán. Ak žiak na prácu s textom v učebnici potrebuje pomôcku, používa výhradne záložky alebo odnímateľné samolepiace papieriky.

Pracovné zošity a portfólia:  Žiak ich udržiava čisté, esteticky upravené a pravidelne ich na pokyn učiteľa predkladá na reflexiu pokroku.

Spoločné bádateľské pomôcky: Pri práci v skupinách s encyklopédiami, prírodninami, mikroskopmi, lupami alebo s prvkami školského ekosystému (napr. školské záhony) žiak rešpektuje pravidlá ich bezpečného zdieľania a po ukončení aktivity ich vráti na určené miesto čisté a nepoškodené.

Starostlivosť o digitálne technológie

Školské technológie: Ak žiak počas vyučovacieho bloku pracuje so školským tabletom, notebookom či interaktívnou tabuľou, manipuluje s nimi výhradne podľa priamych pokynov vyučujúceho.

Zákaz neodbornej manipulácie: Žiak nesmie svojvoľne meniť nastavenia zariadení, odpájať káble, inštalovať aplikácie alebo prenášať zariadenia bez súhlasu učiteľa. Po skončení práce zariadenie odovzdá vyučujúcemu alebo ho bezpečne uloží do nabíjacej stanice.

Postup pri poškodení majetku a zodpovednosť

Okamžité nahlásenie: Každé poškodenie školského majetku, nábytku, učebnice alebo techniky (aj neúmyselné) je žiak povinný okamžite nahlásiť vyučujúcemu.

Náprava a náhrada škody:
V duchu formovania charakteru a preberania zodpovednosti je žiak po neúmyselnom znečistení či poškodení vedený k tomu, aby sa v rámci svojich možností podieľal na náprave (napr. umytie lavice, zalepenie natrhnutej strany v knihe).

Ak žiak spôsobí škodu úmyselne alebo z hrubej nedbanlivosti (napr. úmyselné rozbitie tabletu, roztrhanie knihy, zničenie žalúzií), škola spíše protokol o škode a zákonný zástupca žiaka je povinný škodu nahradiť – buď uvedením do pôvodného stavu (oprava), zakúpením novej učebnice/pomôcky, alebo finančnou kompenzáciou v plnej výške.

Pri strate učebnice je rodič povinný zabezpečiť rovnakú, novú učebnicu, prípadne uhradiť jej trhovú hodnotu.

Osobitné opatrenia v učebni informatiky

 Vstup len s doprovodom: Žiaci vstupujú do PC učebne výhradne v sprievode vyučujúceho učiteľa alebo asistenta pedagóga. Svojvoľný vstup žiakov do učebne mimo vyučovania je prísne zakázaný.
Čistota rúk a oblečenie: Pred vstupom do učebne musia mať žiaci čisté a suché ruky (ochrana klávesníc a myší). Do učebne žiaci nevstupujú v ruksakoch alebo s hrubým vrchným oblečením (bundy), ktoré by mohlo obmedziť pohyb v úzkych uličkách medzi stolmi.

Priradené pracovné miesto: Žiak pracuje na počítačovom mieste, ktoré mu na začiatku školského roka alebo pred vyučovacím blokom pridelil učiteľ. Bez súhlasu vyučujúceho žiak toto miesto počas roka nemenia.

Pravidlá bezpečnej manipulácie s technikou

Z dôvodu prevencie úrazu elektrickým prúdom a poškodenia hardvéru platia tieto prísne pravidlá:

Zákaz dotýkania sa káblov: Žiakom je prísne zakázané dotýkať sa elektrických zásuviek, napájacích káblov, zadných strán počítačov, sieťových prvkov a monitorov.

Zákaz zapájania vlastných zariadení: Žiaci nesmú bez výslovného pokynu učiteľa zapájať do počítačov žiadne vlastné zariadenia (USB kľúče, smartfóny, slúchadlá, nabíjačky).

Šetrné ovládanie: Žiak s technikou manipuluje jemne. Je zakázané búchať do klávesnice, silno stláčať myš, udierať do stola alebo otáčať monitory silou.

Hlásenie porúch: Ak žiak zistí akúkoľvek poruchu na priradenom mieste (napr. poškodený kábel, blikajúci monitor, nefunkčná myš), okamžite to nahlási učiteľovi. Žiak sa nikdy nepokúša technické problémy opravovať sám.

Hygiena a zákaz konzumácie (Kritické pravidlo)

Absolútny zákaz jedla a pitia: Do PC učebne je prísne zakázané nosiť akékoľvek jedlo, sladkosti, žuvačky a nápoje v otvorených aj uzatvorených fľašiach. Tekutiny predstavujú najvyššie riziko trvalého zničenia digitálnej techniky a skratu. Fľaše s pitím žiaci nechávajú pred vstupom do učebne alebo bezpečne uzavreté v taškách na zemi.

Správne sedenie (Ergonómia): Vyučujúci dohliada na správne ergonomické nastavenie stoličiek. Žiak sedí vzpriamene, s chodidlami na zemi a v dostatočnej vzdialenosti od monitora, čím si chráni zrak a chrbticu.

 Digitálna bezpečnosť a práca v online priestore 
V súlade s rozvojom digitálnej gramotnosti sa žiaci učia základom kybernetickej bezpečnosti a netikety:

Prihlasovanie a heslá: Žiak sa prihlasuje do školského systému výhradne pod svojím vlastným kontom. Svoje prihlasovacie údaje (heslo) drží v tajnosti a neprezrádza ich spolužiakom.

Používanie schválených programov: Žiak spúšťa iba tie programy, aplikácie a webové stránky, ktoré mu priamo určil vyučujúci na splnenie vzdelávacej úlohy. Sťahovanie súborov, hranie neschválených online hier alebo prezeranie nevhodného obsahu je zakázané.

Zákaz zmien v nastaveniach: Žiaci nesmú meniť nastavenia operačného systému (napr. meniť pozadie plochy, mazať systémové súbory, inštalovať softvér alebo meniť jazyk rozhrania).

Ukončenie práce a odchod z učebne

Uloženie práce: Pred koncom vyučovacieho bloku žiak na pokyn učiteľa bezpečne uloží svoju prácu (projekt/zadanie) na určené úložisko (napr. školský cloud, EduPage).

Správne vypnutie: Žiak vypne počítač predpísaným spôsobom cez operačný systém (nie tvrdým vypnutím tlačidla na skrini počítača), pokiaľ učiteľ neurčí, že počítač zostáva zapnutý pre ďalšiu triedu.

Upratanie miesta: Žiak narovná klávesnicu a myš, zasunie stoličku, pozbiera prípadné papiere a pomôcky a opustí učebňu spoločne s celou triedou pod vedením učiteľa.

 Sankcie za porušenie pravidiel v PC učebni
Úmyselné porušenie zákazu konzumácie jedla/pitia alebo svojvoľná inštalácia programov sa klasifikuje ako porušenie Školského poriadku s následným napomenutím alebo pokarhaním triednym učiteľom.

V prípade, že žiak úmyselným konaním (napr. vyliatím vody, mechanickým úderom) poškodí hardvér, zákonný zástupca je povinný uhradiť plnú sumu za opravu alebo zakúpenie novej techniky.

ČLÁNOK XX
PEDAGOGICKÝ DOZOR NAD ŽIAKMI
Všeobecné povinnosti vykonávania dozoru

Záväznosť: Pedagogický dozor nad žiakmi vykonávajú učitelia a pedagogickí asistenti podľa harmonogramu schváleného riaditeľkou školy. Dozor sa začína spravidla 15 až 30 minút pred začiatkom ranného vyučovania a končí sa odchodom žiakov zo školy.

Aktívna prítomnosť: Zamestnanec vykonávajúci dozor je povinný nastúpiť na priradené stanovište včas. Počas dozoru sa plne sústredí na sledovanie správania žiakov – nevykonáva činnosti, ktoré by znižovali jeho pozornosť (napr. práca s mobilným telefónom, opustenie stanovišťa, administratívna práca).

Rozsah dozoru: Dozor sa vykonáva vo všetkých priestoroch školy, kde sa zdržiavajú žiaci – na chodbách, schodiskách, v šatniach,  v areáli školského dvora a v oddychových zónach.

 Špecifiká dozoru na 1. stupni 
Vzhľadom na zavádzanie reformných prvkov (bádateľské aktivity, oddychové zóny, voľnejší pohyb detí) sa dozor zameriava na:

Facilitáciu bezpečného priestoru: Dozor konajúci učiteľ/asistent aktívne usmerňuje energiu detí. Namiesto neustálych zákazov (napr. „nebehaj!“) navrhuje alternatívy – nasmeruje deti  na  koberec alebo do čitateľského kútika.

Rozvoj rizikovej gramatnosti: Dozor učí deti predvídať následky ich správania. Ak žiak koná nebezpečne, dozor s ním vedie krátky formatívny rozhovor s cieľom naučiť ho sebaregulácii.

Prevenciu sociálneho vylúčenia: Dozor konajúci zamestnanec citlivo sleduje klímu na chodbe. Aktívne si všíma deti, ktoré zostávajú osamotené, pomáha riešiť vznikajúce drobné konflikty konštruktívnou dohodou a predchádza prejavom verbálnej agresie či šikanovania.

Dozor na školskom dvore 
· Pri pobyte vonku sa dozor zameriava na vizuálny kontakt so všetkými žiakmi.

· Kontroluje bezpečné využívanie herných prvkov (preliezačky, pieskovisko, športové ihrisko) a zabezpečuje, aby žiadny žiak svojvoľne neopustil areál školy.

Postup dozoru pri mimoriadnych udalostiach

Riešenie úrazu: V prípade úrazu žiaka počas prestávky dozor konajúci zamestnanec okamžite poskytne prvú pomoc, zaistí bezpečnosť ostatných žiakov a bezodkladne informuje vedenie školy, triedneho učiteľa pre kontaktovanie rodiča. Úraz zapíše do zošita úrazov.

Závažné porušenie disciplíny: Ak žiak počas prestávky zámerne ničí majetok školy alebo fyzicky napadne spolužiaka, dozor situáciu okamžite preruší a priestupok postúpi triednemu učiteľovi na zaznamenanie do EduPage a uplatnenie výchovných opatrení.

PRÍLOHY – 2
Príloha č. 1

STRATÉGIA PREVENCIE A RIEŠENIA ŠIKANOVANIA  
(Vnútorný riadiaci dokument a metodický pokyn pre pedagogických zamestnancov)
Účinnosť: od 01. septembra 2026 

Súlad s: Smernica č. 1/2025 MŠVVaM SR

ČLÁNOK I

ÚČEL A ŠPECIFIKÁCIA PRE 1. STUPEŇ
1. Tento dokument stanovuje záväzné postupy výhradne pre učiteľov a asistentov učiteľa na 1. stupni ZŠ s účinnosťou od začiatku školského roka 2026/2027.

2. Hlavný cieľ: Vytvoriť bezpečné prostredie rešpektujúce nízky vek, psychický vývin a komunikačné schopnosti detí vo veku 6 až 10 rokov počas vyučovacieho procesu.

ČLÁNOK II

PREVENTÍVNE POVINNOSTI PEDAGÓGOV
Úprava informácií: Pravidlá triedy a definícia šikany musia byť spracované vizuálne (obrázky, komiksy, semafor správania).

Hodnotová výchova: Povinné začleňovanie aktivít na rozvoj empatie, emočnej inteligencie a spolupráce do hodín PVC, ETV, NBV a HUV.

Zákaz stigmatizácie: Pedagógom sa prísne zakazuje používať voči žiakom iróniu, zahanbovanie pred kolektívom alebo porovnávanie výkonov, ktoré môže spustiť vyčleňovanie žiaka z kolektívu.

Aktívny dozor: Zvýšená kontrola kritických miest (šatne, toalety, chodby počas prestávok) počas celej doby vyučovania v priestoroch školy.

ČLÁNOK III

POSTUP PRI PODOZRENÍ ALEBO NAHLÁSENÍ

Pri akomkoľvek náznaku (zmena správania, plač, odmietanie školy, žalovanie, viditeľné zranenie) postupuje zamestnanec nasledovne:

1. Krok

Okamžité zaistenie bezpečnosti (Stop-fáza)

Fyzicky a vizuálne oddeľte účastníkov incidentu.

Poskytnite prvú pomoc a emočnú podporu obeti.

Zamedzte ďalšej konfrontácii.

2. Krok

Citlivé a oddelené prešetrenie

Zákaz spoločnej konfrontácie: Nikdy nevypočúvajte obeť a agresora spoločne tvárou v tvár.

Veková primeranosť: Rozhovor s dieťaťom 1. stupňa veďte formou rozprávania (napr. "Čo sa stalo?" namiesto "Kto ťa šikanuje?").

Prítomnosť odborníka: K rozhovoru prizvite školského špeciálneho pedagóga, alebo vedenie školy.

3. Krok: Povinná písomná registrácia

· Každé preverované podozrenie musí triedny učiteľ alebo koordinátor prevencie zapísať do oficiálneho Záznamu o riešení incidentu.

ČLÁNOK IV

SPOLUPRÁCA SO ZÁKONNÝMI ZÁSTUPCAMI
Bezodkladné informovanie: Rodičov obete aj rodičov podozrivého žiaka kontaktuje vedenie školy alebo triedny učiteľ v deň zistenia incidentu.

Individuálne stretnutia: S rodičmi každej strany sa koná oddelené stretnutie. Spoločné konfrontácie rodičov na pôde školy sú neprípustné.

Súčinnosť: Škola odporučí rodičom návštevu Centra poradenstva a prevencie (CPP).

Príloha 1k Prílohe č. 1
VZOR ZÁZNAMU O INCIDENTE (Pre internú potrebu školy)

ZÁZNAM O PREŠETRENÍ PODOZRENIA / PREJAVU ŠIKANOVANIA
(v zmysle Smernice č. 1/2025 MŠVVaM SR)
Dátum zaevidovania podnetu: .............................................

Meno a trieda žiaka (obeť/dotknutý): .............................................

Meno a trieda žiaka (podozrivý/agresor): .............................................

Kto podnet podal (žiak, rodič, učiteľ, anonym):.............................................

1. Popis incidentu / Prejavy správania:
(Stručne opíšte, k čomu dochádzalo – fyzické útoky, nadávky, branie vecí, vyčleňovanie z hry, kyberšikana)
.................................................................................................................................................................
2. Opatrenia prijaté bezprostredne na ochranu obete:
Oddelenie žiakov v triede / počas prestávok

Zvýšený dozor pedagogického zamestnanca

Intervencia školského špeciálneho pedagóga

Iné: ...........................................................................................................................

3. Informovanie zákonných zástupcov (Dátum a forma):
Rodič obete informovaný dňa: ............... formou: .......................................

Rodič podozrivého informovaný dňa: ............... formou: .......................................

Závery a ďalší postup (v spolupráci s CPP / riaditeľom):
.................................................................................................................................................................
Podpisy zúčastnených zamestnancov:
Triedny učiteľ: .................................... Koordinátor prevencie: ....................................
Riaditeľka školy: ....................................

Príloha  č. 2
PLÁN UPLATŇOVANIA ŠTANDARDOV DODRŽIAVANIA ZÁKAZU SEGREGÁCIE

Názov školy: Základná škola, Ihľany 127
Adresa: 059 94 Ihľany 127
Zriaďovateľ: Obec Ihľany
Štatutár: PaedDr. Irina Miturová, riaditeľka školy
Platnosť dokumentu: s účinnosťou od 01. septembra 2026

I. Úvodné ustanovenia a legislatívny rámec

Tento plán je vypracovaný v súlade s § 145 ods. 1 zákona č. 245/2008 Z. z. (školský zákon) a na základe Štandardov dodržiavania zákazu segregácie vo výchove a vzdelávaní Ministerstva školstva, výskumu, vývoja a mládeže SR.

Cieľom dodatku je predchádzať, monitorovať a zamedziť akýmkoľvek formám priamej alebo nepriamej segregácie žiakov. Vedenie školy garantuje rovnaký prístup ku kvalitnému vzdelaniu pre všetky deti bez rozdielu etnicity, národnosti alebo sociálneho pôvodu.

 II. Špecifikácia organizácie školského roka 2026/2027
Od 1. septembra 2026 škola realizuje výučbu v dvoch paralelných režimoch:

1. ročník (Reformný): Otvára sa jedna kmeňová trieda 1. ročníka, ktorá sa vzdeláva plne podľa nového Štátneho vzdelávacieho programu (ŠVP). Všetci zapísaní žiaci sú súčasťou jedného heterogénneho kolektívu.

2. – 4. ročník (Dobiehajúce): Žiaci dokončujú primárne vzdelávanie podľa doterajšieho Školského vzdelávacieho programu (ŠkVP). Škola zabezpečuje ich plné prepojenie s reformným ročníkom počas celého vyučovacieho dňa.

III. Identifikácia a analýza aktuálneho stavu školy

Škola v obci Ihľany vzdeláva žiakov vrátane detí z marginalizovaných rómskych komunít (MRK) a detí so sociálne znevýhodneného prostredia (SZP).

Silné stránky: Vytvorenie jednej spoločnej prváckej triedy pre všetky deti, čo prirodzene bráni vzniku etnicky separovaných tried. Personálna podpora školského špeciálneho pedagóga a pedagogického asistenta.

Rizikové oblasti a priestorové špecifiká: Vzhľadom na absenciu samostatnej školskej jedálne a klasickej telocvične vzniká potreba dôslednej koordinácie spoločných priestorov (triedy, chodby, športová miestnosť, školský dvor). Z pedagogického hľadiska je potrebné priebežne sledovať a usmerňovať dynamiku vzťahov v triede, zabezpečiť rovnomerné zapájanie všetkých prvákov do aktivít a poskytnúť im zvýšenú podporu pri adaptácii na nové reformné kurikulum.

 IV. Akčný plán a konkrétne opatrenia na implementáciu štandardov
1. Oblasť: Vnútorná organizácia tried (1. reformný ročník a 2. – 4. dobiehajúce ročníky)

Opatrenie: Zákaz uplatňovania akýchkoľvek segregačných mechanizmov vo vnútri všetkých triednych kolektívov na škole.

Nástroj pre 1. ročník (Reformný): Triedny učiteľ v úzkej spolupráci s pedagogickým asistentom vytvára heterogénny zasadací poriadok (zmiešané sedenie žiakov z rôznych prostredí), ktorý sa pravidelne obmieňa. Pri práci na vyučovacích hodinách (skupinové vyučovanie a kooperatívne hry podľa nového ŠVP) sa dôsledne dbá na to, aby pracovné tímy boli zmiešané a nevznikali skupiny čisto na základe etnicity alebo sociálneho statusu.

Nástroj pre 2. – 4. ročník (Dobiehajúce): Triedni učitelia dobiehajúcich ročníkov uplatňujú rovnaké desegregačné pravidlá pri tvorbe zasadacieho poriadku a rozdeľovaní žiakov do skupín počas vyučovania. V dobiehajúcich triedach sa aktívne eliminuje akékoľvek spontánne alebo vedomé rozdeľovanie žiakov na majoritné a minoritné skupiny. Pedagogickí zamestnanci cielene využívajú kooperatívne metódy práce na upevňovanie pozitívnych sociálnych väzieb medzi všetkými žiakmi v triede.

Zodpovednosť: Triedni učitelia 1. – 4. ročníka, pedagogický asistent.

2. Oblasť: Priestorová a organizačná integrácia v podmienkach školy

Opatrenie: Plnohodnotné zapojenie jedinej prváckej triedy do celoškolského života a zabezpečenie nediskriminačného prístupu k dostupnej infraštruktúre.

Nástroj: Využívanie športovej miestnosti na telesnú a športovú výchovu prebieha podľa spravodlivého rozvrhu pre všetky ročníky rovnako. Prestávky, desiatovanie v kmeňových triedach a pobyt na chodbách či školskom dvore sú organizované spoločne pre 1. ročník aj dobiehajúce ročníky, bez akéhokoľvek časového alebo priestorového oddeľovania detí. Pedagogický asistent aktívne pomáha pri presunoch a integrácii detí počas týchto spoločných aktivít.

Zodpovednosť: Všetci pedagogickí zamestnanci, pedagogický asistent.

3. Oblasť: Podpora pedagogického asistenta a špeciálneho pedagóga priamo v triede

Opatrenie: Odborná a pedagogická podpora žiakov sa realizuje prioritne inkluzívnou formou priamo v kmeňovej triede, aby sa zabránilo ich vyčleňovaniu z kolektívu.

Nástroj:
· Pedagogický asistent pôsobí priamo v prváckej triede, kde pomáha prekonávať jazykové, sociálne a komunikačné bariéry všetkých žiakov. Pomáha pri adaptácii na nové reformné kurikulum a spolupracuje na tvorbe inkluzívnej klímy.

· Školský špeciálny pedagóg (ŠŠP) úzko kooperuje s pedagogickým asistentom a triednymi učiteľmi. ŠŠP metodicky usmerňuje asistenta a poskytuje odborné konzultácie učiteľom 1. – 4. ročníka pri práci so žiakmi so ŠVVP. Intervencie sa realizujú priamo na vyučovaní v kmeňových triedach. Individuálne vyťahovanie žiakov mimo triedy sa obmedzuje na absolútne minimum.

Zodpovednosť: Školský špeciálny pedagóg, pedagogický asistent, triedni učitelia.

4. Oblasť: Spolupráca s rodičmi a budovanie komunity

Opatrenie: Podpora jednoty, dôvery a spolupráce rodičov v rámci všetkých tried školy.

Nástroj: Transparentné informovanie rodičov o pravidlách spoločného vzdelávania a o úlohe podporného personálu v triede na prvých rodičovských združeniach. Pedagogický asistent a školský špeciálny pedagóg v prípade potreby uľahčujú komunikáciu medzi školou a rodinami z marginalizovaných rómskych komunít (MRK).

Zodpovednosť: Riaditeľka školy, triedni učitelia, pedagogický asistent.

 V. Monitorovanie a vyhodnocovanie plánu
Sledovanie klímy, efektivity spolupráce učiteľov, asistenta a ŠŠP vo všetkých ročníkoch bude pevnou súčasťou programu každej pedagogickej rady (minimálne 4x ročne).

Vyhodnotenie uplatňovania tohto plánu spracuje riaditeľka školy v spolupráci so školským špeciálnym pedagógom a triednymi učiteľmi a zapracuje ho do záverečnej Správy o výchovno-vzdelávacej činnosti.

V Ihľanoch, dňa 01. 09. 2026

........................................................
PaedDr. Irina Miturová
riaditeľka ZŠ Ihľany

DODATKY   - 2
DODATOK č. 1 
KRITÉRIÁ HODNOTENIA NEKLASIFIKOVANÝCH PREDMETOV (2. – 4. ROČNÍK)

Názov školy: Základná škola, Ihľany 127
Účinnosť od:  01.09.2026
Schválené:  Pedagogickou radou dňa 18.08.2026 a Radou školy dňa 09.09.2026
V súlade s platnou legislatívou a doterajším Školským vzdelávacím programom sa vyučovacie predmety s prevahou výchovného zamerania (Výtvarná výchova, Hudobná výchova, Telesná a športová výchova) v 2. – 4. ročníku neklasifikujú známkou. Súhrnné hodnotenie žiaka na vysvedčení sa vyjadruje jedným z nasledovných slovných výrazov, pre ktoré sa stanovujú tieto záväzné kritériá:

1. absolvoval

Žiak splnil minimálne stanovené požiadavky na záver klasifikačného obdobia.

Plnil zadané úlohy (písomné, grafické alebo praktické) aspoň na minimálnej úrovni.

Mal dostatočnú dochádzku na vyučovanie podľa pravidiel školy.

Žiak ospravedlnene nezúčastňoval vyučovania alebo zo závažných dôvodov nepracoval na 100 %, no učiteľ mal dostatok podkladov na jeho uzavretie. 

2. neabsolvoval

Žiak nesplnil základné požiadavky predpísané učebnými osnovami.

Neplnil si povinnosti, neodovzdával prácu ani po opakovaných výzvach učiteľa.

Mal neospravedlnenú absenciu alebo vysokú celkovú absenciu, kvôli ktorej ho nebolo možné hodnotiť.

DODATOK č. 2 
ZÁSADY  BEZPEČBÉHO A ETICKÉHO  VYUŽÍVANIA  TECHNOLÓGIÍ
Názov školy: Základná škola, Ihľany 127
Účinnosť od:  01.09.2026
Schválené:  Pedagogickou radou dňa 18.08.2026 a Radou školy dňa 09.09.2026
Článok I
Práva a povinnosti žiakov a pravidlá správania sa

(Zapracovanie nových princípov školského zákona o bezpečnom a etickom využívaní technológií).
1. Umelá inteligencia (AI) a digitálne technológie:
Žiaci majú právo na zabezpečenie bezpečného, zodpovedného a etického využívania nástrojov umelej inteligencie (AI) a digitálnych technológií vo výchove a vzdelávaní.

Žiak v 1. ročníku (nové kurikulum) využíva digitálne technológie výhradne na pokyn a pod priamym vedením vyučujúceho alebo digitálneho koordinátora za účelom rozvoja digitálnej gramotnosti.

Je prísne zakázané zneužívať nástroje AI na plagiátorstvo alebo generovanie zadaní určených na samostatnú prácu žiaka bez predchádzajúceho súhlasu učiteľa. 
2. Ochrana osobnosti a duševného zdravia:
Žiak nesmie vyhotovovať obrazový, zvukový alebo videozáznam spolužiakov ani zamestnancov školy bez ich vedomého súhlasu.

V súlade s princípmi nového kurikula je v priestoroch školy zakázané akékoľvek konanie vedúce k segregácii, diskriminácii alebo znevažovaniu žiakov na základe ich znevýhodnenia, pôvodu alebo tempa učenia. 
Článok II
Povinnosti a etika v digitálnom prostredí
3. Žiak je povinný:

Hrať fér s AI a informáciami: Ak žiak na hodine pracuje s tabletom, počítačom alebo prvkami umelej inteligencie (AI), nesmie vydávať prácu stroja alebo niekoho iného za svoju vlastnú. Učí sa priznať, čo vytvoril sám a čo s pomocou. 

Správať sa slušne (Zákaz kyberšikany): Je prísne zakázané posielať spolužiakom ubližujúce správy, niekoho online zosmiešňovať, prípadne zakladať urážlivé skupiny na komunikačných platformách (napr. WhatsApp, Viber, Messenger).

Nenútená komunikácia cez prestávky: Žiaci využívajú prestávky na oddych, osobný rozhovor so spolužiakmi, desiatu a osobnú hygienu bez prítomnosti obrazoviek. 

4. Bezpečnosť a nahlasovanie (Čo robiť, ak je problém)

Ak žiak na školskom tablete/počítači natrafí na obrázok alebo text, ktorý ho vystrašil, urazil alebo mu nerozumie, okamžite zavrie obrazovku a nahlási to učiteľovi.

Ak žiak vie, že niekomu v triede niekto ubližuje cez internet alebo telefón, má povinnosť dôverne to oznámiť triednemu učiteľovi, školskému digitálnemu koordinátorovi alebo rodičom.

5. Opatrenia pri porušení dodatku
Prvé porušenie pravidiel (napr. zapnutý mobil/smart hodinky na lavici bez povolenia): Zariadenie bude žiakovi odobraté, bezpečne uložené u vyučujúceho/riaditeľa a na konci vyučovania odovzdané výhradne zákonnému zástupcovi žiaka.

Opakované alebo závažné porušenie (napr. kyberšikana, tajné natáčanie učiteľa/spolužiaka): Bude riešené s rodičmi a uplatnia sa výchovné opatrenia (napomenutie, pokarhanie triednym učiteľom/riaditeľom, znížená známka zo správania).

Článok II
Prevádzka a vnútorný režim školy
(Úprava pre potreby blokového vyučovania  v 1. ročníku).
Organizácia vyučovacieho času  
 Pre žiakov 1. – 4. ročníka zostáva zachovaná pevná štruktúra 45-minútových vyučovacích hodín podľa pôvodného ŠkVP, okrem Daltonských piatkov (blokové vyučovanie).
Školský poriadok 2026/2027

